ለክልሎች 9.8 ቢሊየን ብር መተላለፉን ገቢዎች ሚኒስቴር አስታወቀ
በተሻሻለውና አዲሱ የጋራ ገቢዎች ማከፋፈያ ቀመር ለ10 ክልሎች 9.8 ቢሊየን ብር እንዲተላለፍ መደረጉን በገቢዎች ሚኒስቴር የታክስ ሥርዓት ማጣጣም እና የክልሎች ድጋፍ ዳይሬክተር አቶ መሐመድ ሀሶ አስታውቀዋል።ሆኖም አዋጁ እስከ 1995 ዓ.ም ድረስ ተግባራዊ ሳይሆን የቆየ መሆኑን የተገለፀ ሲሆን የተደነገገው ቀመርም ሳይሻሻል ለረጅም ጊዜ በመቆየቱና በአስተዳደሩ የተለያዩ ክፍተቶች የነበሩበት በመሆኑ በሽግግሩ ወቅታዊነት እና ግልፅነት ዙሪያ ከክልሎች በተለያዩ መንገዶች ቅሬታ ሲሰሙ እንደ ነበር አቶ መሐመድ ተናግረዋል።በጀት ዓመት የመጀመሪያዎቹ አምስት ወራት ከተጨማሪ እሴት ታክስ፣ ተርንኦቨር ታክስ እና ኤክሳይዝ ታክስ በድምሩ 9.87 ቢሊዮን ብር ገቢ ለክልሎች መተላለፉን ዳይሬክተሩ አስታውቀዋል፡፡ ይህም ካለፈው በጀት ዓመት ተመሳሳይ ወቅት ጋር ሲነፃፀር የ8.7 ቢሊዮን ብር ዕድገት አሳይቷል ብለዋል፡፡አዲሱ የጋራ ገቢ ማከፋፈያ ቀመር ስርዓት ተግበራዊ መሆን የክልሎችን የመልማት አቅም በከፍተኛ ደረጃ የሚያጎለብት እና የክልሎችን አቅም ከማጠናከር አንፃር ጉልህ ድርሻ እንደሚኖረው አቶ መሀመድ ገልጸዋል፡፡ለክልሎቹ የተከፋፈለው 8.8 ቢሊየን ብር ጭማሬ 869.6 በመቶ እድገት እንዲኖረው ማስቻሉ የተገለፀ ሲሆን ሌሎች የታክስ ዓይነቶች በመስራት ላይ ሲሆኑ በቀጣይ 6 ወራት ማሳወቂያ ላይ ተጠቃሎ እንደሚገለፅ ዳይሬክተሩ ተናግረዋል።ለ22 ዓመታት ሲያገለግል የቆየው የጋራ ገቢዎች ማከፋፈያ ቀመር ከፍትሃዊት ጋር ተያይዞ ይነሱበት የነበሩ ቅሬታዎችን በማጥናት በፌዴሬሽን ምክር ቤት ሰኔ 1/2011 ዓ/ም መሻሻሉ ይታወቃል።የክልሎች የጋራ ገቢን በተመለከተ በኢፌዴሪ ሕገ-መንግስት አንቀፅ 98 መሰረት በጋራ እንዲሰበሰቡ ከተደነገጉ የታክስ ምንጮች ላይ ታክስ የመጣልና የመሰብሰብ ስልጣን ለፌደራል መንግስቱ ተሰጥቶ የክልሎች ስልጣን ወደ መካፈል እንዲወርድ ተደርጓል፡፡በዚህም መሰረት የጋራ ገቢዎች ተብለው የተቀመጡት የክልሎችና የፌደራል መንግስቱ በጋራ የሚያቋቁሟቸው የልማት ድርጅቶች፣ ህጋዊ ሰውነት ተሰጥቷቸው ከተቋቋሙ ድርጅቶች የሚሰበሰቡ ቀጥተኛ ያልሆኑ ታክሶች፣ የንግድ ትርፍ ግብር፣ ከባለአክሲዮኖች የሚሰበሰብ ታክስ፣ ከከፍተኛ የማዕድን ስራዎች የሚሰበሰቡ ታክሶች እና የመሳሰሉት ናቸው፡፡(በሳራ ስዩም)